6.10.2022 17:55 | Je druhým trénerom v aktuálnej sezóne, ktorý skončil na pozícii trénera mužstva Fortuna ligy. Ján Kocian po prehre s Trnavou oznámil majiteľovi ViOn-u Zlaté Moravce-Vráble, že na pozícii trénera už nebude pokračovať. Dôvodom sú zdravotné problémy.
Najskôr prišiel ako náhrada za Ľuboša Benkovského a cieľom bolo odvrátiť zostup Zlatých Moraviec o ligové poschodie nižšie. Jánovi Kocianovi sa podarilo na lavičke ViOn-u uspieť proti Liptovskému Mikulášu a napriek tomu, že mužstvo od Žitavy malo putovať do baráže o udržanie sa, tak pre "vyradenie" Senice a Serede zo súťaže sa už záchranárske práce ViOn-u netýkali. Zlaté Moravce sa mohli sústrediť na novú sezónu, pričom na trénerskej lavičke zotrval naďalej Ján Kocian. Až doteraz.
Do víkendového zápasu v Skalici (v sobotu 8. októbra o 18:00h) povedie futbalistov ViOn-u už tréner Ivan Galád, keďže Ján Kocian sa po prehre s Trnavou (0:3) rozhodol rezignovať na post hlavného kouča. Dôvodom sú jeho pretrvávajúce problémy so srdcom. Pre ŠPORT.sk prezradil viac.
Problémy prišli pred zápasom v Dunajskej Strede
"Som dlhodobým kardiopacientom a na kontroly som v pravidelných intervaloch chodieval k mojej lekárke do Banskej Bystrice. Vážnejšie problémy sa prvýkrát objavili pred júlovým zápasom v Dunajskej Strede (0:3) a potom sa to zopakovalo viackrát, preto som musel ísť aj na ďalšie vyšetrenia," vysvetľuje 64-ročný skúsený kouč.
"Možno by sa s tým dalo ďalej pracovať, ale všetky dennodenné stresy a potrebná pravidelná regenerácia tomu určite nepomáhali. Dospel som k tomu, že bude lepšie, keď sa s majiteľom dohodnem na konci. Vedel o tom dlhšie, napokon, on sám je takisto kardiopacient a vedel teda, o čom hovorím," tvrdí Ján Kocian, "chápal ma, aj keď sa ma snažil presvedčiť, nech to ešte potiahnem ďalej."
"Išiel som do toho s tým, že chcem klubu pomôcť v baráži. Potom sme to skúsili ešte v ďalšej sezóne, ale takto sa to už nedalo naťahovať ďalej. Trápil by som sa sám a trápil by som aj samotný klub. Nebolo by to na prospech nikoho," zdôraznil.
Nie je typ, ktorý rozbije šatňu alebo búcha po stole
Ruka v ruke s celou situáciou išli aj nepriaznivé výsledky "červeno-modrých", ktorí po jedenástich kolách sedeli až na predposlednom 11. mieste, s len štvorbodovým náskokom na posledný Liptovský Mikuláš.
"Nechcem povedať, že ak by sme mali o 10 bodov viac, tak by tu Kocian vyskakoval, ale určite by sa všetko zvládalo o niečo lepšie. Psychika tiež hrá dôležitú úlohu. My futbalisti máme 'prah bolesti' nastavený dosť vysoko, čiže niektoré veci dokážeme zvládať lepšie, ale keď má človek problémy tohto charakteru, tak jedno nepomáha druhému," tvrdí.
"Trápil som sa s tým. A nie som človek, ktorý dokáže rozbiť kabínu, dvere na šatni alebo búchať po stole či 'fackať' hráčov. Dusím to v sebe a to je pre celú duševnú schránku ešte horšie. Musel som teda spraviť rozhodnutie. Priznávam však, že to nebolo vôbec jednoduché," doplnil.
Mrzí ho negatívna séria. Označil aj problém neúspechu
Bilancia Zlatých Moraviec pod rukami Jána Kociana nie je priaznivá. Podčiarkujú to aj štatistiky. Škrie to aj samotného trénera. "Predstavoval som si to trochu inak. Mrzia ma najmä výsledky so súpermi, ktorí sú približne na našej úrovni. Trúfali sme si na viac, najmä v zápasoch na domácej pôde. V niektorých sme boli blízko troch bodov, ale určite nechcem teraz lamentovať a opakovať slovíčko 'keby'. No mohlo to byť aj o inom," myslí si.
"Teraz je to už všetko história, ktorú nemôžeme zmeniť. Pravdou je, že sme určite chceli mať viac bodov. Malo ich byť viac. Preto sme v tabuľke tam, kde sme. Je to realita," povzdychol si Ján Kocian, ktorý po svojom krátkom trénerskom angažmáne v rodnom meste vyzdvihol najmä atmosféru v klube.
"Tešil ma najmä záujem a zanietenosť ľudí, ktorí pracujú okolo rodinného klubu. Všetci sa snažili priložiť ruku k dielu. Uvedomujú si, že nie sú veľký klub, ale niečo predsa len vybudovali a chcú to udržať. To je najpodstatnejšie, čo sa mi páči na ViOne," rozhovoril sa.
"Do toho by som určite zahrnul všetkých, vrátane môjho realizačného tímu. To je to pozitívne. A za negatívne určite považujem sériu nepriaznivých výsledkov, kvôli ktorým nie sme v tabuľke vyššie. Čo sa týka najväčšieho problému, tak ním bola ofenzíva," priznáva Ján Kocian
ViOn totiž dokázal v jedenástich dueloch Fortuna ligy streliť iba 8 gólov, čo je najmenej z celej súťaže. "Zápasy sme dokázali odohrať dobre v defenzíve, tam to fungovalo. Ale chýbala nám ofenzívna časť. Uvedomujem si, že útočníkov hľadá aj reprezentácia, takisto Slovan, hoci tam sú, ale nie takí šestnástkoví 'zabijaci', ktorí by dokázali z dvoch šancí streliť tri góly. Toto nám chýbalo," myslí si.
Trénerstvo ešte neplánuje zabaliť
Na trénerskú lavičku sa Ján Kocian vrátil po troch rokoch. Naposledy pôsobil v poľskom Ruchu Chorzów, kde sa však zastavil len na veľmi krátku chvíľu. Predtým viedol reprezentáciu Jemenu. Od roku 2019 bol bez angažmánu a k trénerskému "chlebíčku" sa vrátil až teraz v "materských" Zlatých Moravciach.
Bola to pre neho posledná zastávka alebo, napriek pokročilejšiemu veku, je ešte ochotný na niečo prikývnuť? "Neviem to povedať s určitosťou. Nepredpokladal som, že budem ešte niekedy trénovať v slovenskej lige. Pred tým, ako som prišiel do ViOn-u, bola moja predstava ísť ešte do zahraničia," priznáva Ján Kocian.
"Keďže sa Zlaté Moravce nachádzali pred koncom minulej sezóny v kritickej situácii, tak prišiel za mnou majiteľ (Viliam Ondrejka) a požiadal ma o pomoc. Prikývol som. Potom sme sa dohodli aj na ďalšej sezóne," vracia sa Ján Kocian ešte k máju tohto roka.
"Teraz neviem povedať dopredu nič, pretože uvidíme, aký bude môj zdravotný stav po odbúraní všetkého stresu. Majiteľ má predstavu, že budem ešte pokračovať v klube na nejakej funkcii. To budem riešiť až neskôr, pretože teraz sa najmä potrebujem dať zdravotne do poriadku," povedal Ján Kocian, ktorý už budúci týždeň absolvuje liečebný pobyt v kúpeľoch neďaleko Banskej Bystrice, "neodchádzam od futbalu, ale je potrebné si aj trochu oddýchnuť."